- Apocalipsis
- <
- 11
- >

11
Los dos testigos
1 Ngaa ni̱ riqui ni si mán xataꞌ ꞌngo̱ ria̱nj riānj. Ni̱ rúnꞌ hua ꞌngo̱ rutsi̱ riun néꞌ, ni̱ hué daj hua ria̱nj daj. Ni̱ gataj Yanꞌanj gunūnj:
―Na̱xuman re̱ꞌ ga̱nꞌanj gui̱riun re̱ꞌ si-nuhui Yanꞌanj nga̱ altar nej. Ni̱ ga̱ya re̱ꞌ u̱ndaj ni ngüi̱ aꞌmi sa̱ꞌ rian Yanꞌanj ma̱n chruhua nuhui daj. 2 Sani̱ si̱ guiriún re̱ꞌ ne̱ꞌ chrej xe̱ꞌ rian nuhui da mánj. Daj si ga̱ꞌue ga̱ꞌnaꞌ ni ngüi̱ ꞌna̱ꞌ anéj chrej yuꞌuj daj. Ni̱ hui̱j xia hui̱j yahui̱ gu̱run ni ngüi̱ daj xumanꞌ hua sa̱ꞌ ni̱nꞌ ruhua. 3 Ni̱ ga̱ꞌuīj atsij niqui guinique hui̱j tsínj huin testigo niquinꞌ aꞌmi xiꞌīj rian ni ngüi̱. Ni̱ ga̱huin nucuaj nu̱ngüej sij ga̱ꞌmi nu̱ngüej sij xiꞌīj da gui̱sij mí táj hui̱j ciento táj hua̱ꞌnij xia güi, gui̱ꞌyā. ―Daj gataj Yanꞌanj gunūnj.
4 Ni̱ nu̱ngüej testigo daj huin hui̱j chrun olivo niquinꞌ rian Yanꞌanj huin Yanꞌanj nicaj sun rian xungüi̱ nan. Ni̱ nu̱ngüej testigo daj huin hui̱j candelero niquinꞌ rian Yanꞌanj nej. 5 Ni̱ sisi̱ hua tsínj huin ruhua gui̱ꞌyaj xi̱ꞌi nu̱ngüej testigo daj, ni̱ ga̱huin yanꞌa̱n duꞌua nu̱ngüej sij. Ngaa ni̱ ga̱ca ni tsínj ununꞌ nga̱ nu̱ngüej sij, gui̱ꞌyaj yanꞌa̱n daj. Ni̱ daꞌngaꞌ daj ga̱huiꞌ daranꞌ ni tsínj huin ruhua gui̱ꞌyaj xi̱ꞌi nu̱ngüej sij. 6 Ni̱ nicaj nu̱ngüej tsínj testigo daj fuerza sisi̱ na̱ranꞌ nu̱ngüej sij xataꞌ sisi̱ si̱ gamanꞌ ni güi nataꞌ nu̱ngüej sij si-nu̱guanꞌ Yanꞌanj rian ni ngüi̱. Ni̱ hué daj nicaj nu̱ngüej sij fuerza sisi̱ na̱duna nu̱ngüej sij nnee na̱huin tun. Ni̱ ga̱ꞌue gui̱ꞌyaj nu̱ngüej sij sisi̱ ga̱ꞌnaꞌ daranꞌ rian xi̱ꞌi chruhua xungüi̱ da̱j rúnꞌ huin ruhua nu̱ngüej sij, gui̱ꞌyaj nu̱ngüej sij.
7 Sani̱ ngaa gui̱sij na̱huij na̱taꞌ nu̱ngüej sij si-nu̱guanꞌ nu̱ngüej sij rian ni ngüi̱, ngaa ni̱ ga̱hui xucu huee duꞌua yuꞌuj gunu̱n ni̱nꞌ ruhua daj. Ngaa ni̱ gu̱nunꞌ xuj nga̱ nu̱ngüej tsínj daj. Ni̱ gui̱ꞌyaj gana xuj. Ni da̱gahuiꞌ xuj nu̱ngüej sij. 8 Ngaa ni̱ gui̱ngaj nu̱ngüej níman daj chruhua cayu rian ngaj xumanꞌ xxi. Ni̱ si-xugüi nu̱ngüej xumanꞌ daj huin Sodoma nga̱ Egipto sisi̱ ga̱ꞌmi ru̱cu néꞌ. Daj si hué xumanꞌ daj huin rian doco̱ꞌ ni sij Señor rian rugutsi̱. 9 Ni̱ gui̱ngaj nu̱ngüej níman daj hua̱ꞌnij güi táj ane̱j gaxu̱j gui̱niꞌi ni ngüi̱ ma̱n gaꞌi̱ rian xumanꞌ nga̱ gaꞌi̱ rian xiꞌninꞌ nej, gaꞌi̱ rian snánj aꞌmi ni sij nej, gaꞌi̱ rian xungüi̱ nej. Ni̱ gui̱niꞌi ni sij nu̱ngüej níman daj. Ni̱ nun ga̱ꞌuej ruhua ni sij ga̱chinꞌ nu̱ngüej níman daj. 10 Ngaa ni̱ ducu ga̱huin nia̱ꞌ ruhua ni ngüi̱ ma̱n chruhua xungüi̱ gui̱niꞌi ni sij nu̱ngüej níman daj. Ni̱ xiꞌí daj ga̱ꞌuiꞌ ni sij ni rasu̱n rian dugüiꞌ ni sij. Daj si ngaa hua ni̱ꞌnaꞌ nu̱ngüej sij, ni̱ chranꞌ yunꞌunj ni̱nꞌ ruhua nu̱ngüej sij ni ngüi̱ ma̱n chruhua xungüi̱.
11 Sani̱ ngaa gachin hua̱ꞌnij güi táj ane̱j gaxu̱j, ni̱ guiꞌyaj Yanꞌanj si ga̱tu nane̱ chruhua niman nu̱ngüej sij. Ni̱ nahuin ni̱ꞌnaꞌ nu̱ngüej sij. Ni̱ guiniquinꞌ gaya nu̱ngüej sij. Ni̱ daranꞌ ni ngüi̱ guiniꞌi, ni̱ ducu guxuꞌuiꞌ ni sij. 12 Ngaa ni̱ gunun nu̱ngüej testigo daj ꞌngo̱ nane̱ nucuaj xataꞌ. Ni̱ gataj nane̱ daj:
―Ga̱hui nu̱ngüej é re̱ꞌ, ni̱ ga̱ꞌnaꞌ nu̱ngüej é re̱ꞌ nan anj. ―Daj gataj nane̱ daj.
Ngaa ni̱ gahui nu̱ngüej sij rian nga ganꞌanj nu̱ngüej sij xataꞌ. Ni̱ guiniꞌi ni tsínj ununꞌ nga̱ nu̱ngüej sij mán ni síꞌ ngaa gahui nu̱ngüej sij ganꞌanj sij xataꞌ.
13 Ni̱ hué ꞌngo̱ hora daj, ni̱ gaꞌna̱ꞌ ꞌngo̱ yún xxi. Ni̱ gane gaꞌi̱ hueꞌ chruhua xumanꞌ daj, guiꞌyaj yún. Ni̱ gahuiꞌ chij mí ni ngüi̱, guiꞌyaj yún. Ni̱ ducu guxuꞌuiꞌ ni ngüi̱ guna daj. Ni̱ gaꞌmi sa̱ꞌ ni sij rian Yanꞌanj nne xataꞌ. 14 Hué dan ni̱ guisíj hui̱j sayun gachin guiranꞌ ni ngüi̱. Sani̱ ráꞌyanj ga̱ꞌnaꞌ ango sayun gui̱sij hua̱ꞌnij.
La séptima trompeta
15 Ngaa ni̱ gaꞌyanj ango ángel trompeta guisíj ichij ángel gaꞌyanj daj. Ngaa ni̱ gunūnj gaꞌmi nucuaj ni si mán xataꞌ. Ni̱ gataj-áꞌ:
Yya̱j ni̱ gaxi̱ꞌi gahuin achij Señor.
Ni̱ gahuin achij Cristo huin tsínj ꞌna̱ꞌ rian Yanꞌanj gahuin achij nu̱ngüej sij rian xungüi̱ nan.
Ngaa ni̱ ni̱ganj ꞌngo̱ gui̱nicaj sun Señor.
Hué daj gataj ni si mán xataꞌ.
16 Ni̱ ico̱ ga̱nꞌanj ni tsínj huin achij nne chrun xila sa̱ꞌ rian Yanꞌanj, ni̱ ga̱ꞌ nitu rian ni sij rian yoꞌój. Ni̱ gaꞌmi sa̱ꞌ ni sij rian Yanꞌanj. 17 Ni̱ gataj ni sij:
Riqui únj si guruhuá re̱ꞌ huín re̱ꞌ Señor.
Ni̱ hué re̱ꞌ huin Yanꞌanj nucuaj ni̱nꞌ ruhua.
Ni̱ hué re̱ꞌ huin si nne asi̱j sini ya̱n.
Ni̱ nné re̱ꞌ yya̱j nej.
Ni̱ ni̱ganj ga̱né re̱ꞌ nej.
Ni̱ riqui únj si guruhuá re̱ꞌ xiꞌí si hua guidaꞌá re̱ꞌ nico si-fuerzá re̱ꞌ.
Ni̱ gaxi̱ꞌi re̱ꞌ gahuin achíj re̱ꞌ rian xungüi̱.
18 Ni̱ gaꞌman ruhua ni ngüi̱ ma̱n chruhua ni xungüi̱ niꞌyaj sij manꞌán re̱ꞌ.
Ngaa ni̱ gaꞌman ruhuá re̱ꞌ guiniꞌí re̱ꞌ ni ngüi̱ daj.
Ni̱ guisíj güi na̱guiꞌyaj yyá re̱ꞌ xiꞌí si-ga̱quinꞌ ni ngüi̱ gahuiꞌ.
Ni̱ guisíj güi na̱ruꞌue re̱ꞌ rian ni tsínj ꞌyaj sun rián re̱ꞌ huin ni tsínj gaꞌmi si-nu̱guanꞌ re̱ꞌ nga̱ ni ngüi̱ hua sa̱ꞌ chruhua niman nej, ni̱ ngüi̱ nu̱n yanꞌanj si-xugüí re̱ꞌ nej.
Ni̱ ga̱ꞌue si tsínj niqui huin ni sij, ga̱ꞌue si tsínj huin rian huin ni sij, sani̱ ꞌngo̱ na̱ruꞌue re̱ꞌ rian ni sij.
Ni̱ hué hora daj dréꞌ re̱ꞌ ni ngüi̱ dreꞌ xungüi̱.
Daj gataj ico̱ ga̱nꞌanj ni tsínj huin achij daj gunun Yanꞌanj.
19 Ngaa ni̱ naxiꞌni rian si-nuhui Yanꞌanj nne xataꞌ. Ni̱ chruhua si-nuhui Yanꞌanj, ni̱ gurugüiꞌ chrúnj nu̱n ni nuguanꞌ guiꞌyaj yya Yanꞌanj nga̱ ni ngüi̱. Ngaa ni̱ ducu guira̱n. Ni̱ gani̱. Ni̱ gaꞌna̱ꞌ ꞌngo̱ yún. Ni̱ gamanꞌ ꞌngo̱ guma̱n yatan xxi nej.

- Apocalipsis
- <
- 11
- >

© 2019 WBT