- San Juan
- <
- 13
- >

13
Jesús lava los pies a sus discípulos
1 Hué dan ni̱ ngaa achin gui̱sij güi ga̱huin guiꞌyanj pascua, ni̱ hué niꞌi Jesús sisi̱ hua guisíj hora ga̱hui sij chruhua xungüi̱ nan na̱nꞌ sij rian nne chrej sij. Ni̱ ni̱ganj ꞌi̱ ruhua sij niꞌyaj sij ni tsínj guinicaj dugüiꞌ nga̱ sij chruhua xungüi̱ nan. Ni̱ hué daj guiꞌyaj sij da güi na̱nꞌ sij xataꞌ. 2 Ni̱ xa stiꞌni̱ Jesús nga̱ ni tsínj nicaj dugüiꞌ nga̱ sij. Ni̱ hua digaꞌmi sichre niman Judas daꞌníj Simón Iscariote sisi̱ na̱gaꞌuiꞌ síꞌ Jesús raꞌa ni tsínj nicaj sun da̱gahuiꞌ ni síꞌ. 3 Ni̱ niꞌi Jesús sisi̱ gaꞌuiꞌ chrej sij daranꞌ sun rian sij. Ni̱ niꞌi sij sisi̱ gaꞌna̱ꞌ manꞌan sij rian Yanꞌanj. Ni̱ niꞌi Jesús sisi̱ gui̱nanꞌ sij rian Yanꞌanj nej. 4 Hué dan ni̱ ngaa guisíj xa stiꞌni̱ ni sij, ni̱ naxu̱man Jesús rian mesa. Ni̱ guiri sij si-gató sij. Ni̱ numij sij ꞌngo̱ atsij toalla gatin sij. 5 Ngaa ni̱ gara sij nnee chruhua guruj yoꞌój. Ni̱ gaxi̱ꞌi sij naꞌninꞌ sij dacój ni tsínj nicoꞌ sij. Ni̱ naruꞌui sij nga̱ toalla anumi gatin sij daj. 6 Sani̱ ngaa huaj sij na̱ꞌninꞌ sij dacój Simón Pedro, ni̱ gataj síꞌ:
―Señor, ni̱ ga̱naꞌninꞌ manꞌán re̱ꞌ dacō, ruhuá re̱ꞌ níꞌ. ―Daj gataj Pedro.
7 Ngaa ni̱:
―Yya̱j ni̱ nun niꞌí re̱ꞌ si ꞌyā. Sani̱ ne̱ꞌ ru̱cu ni̱ ga̱ra daꞌngaꞌ ruhuá re̱ꞌ aj. ―Daj gataj Jesús.
8 Ngaa ni:
―Nitaj a̱man na̱ꞌninꞌ re̱ꞌ dacō mánj. ―Gataj Pedro.
Ngaa ni̱ gataj Jesús:
―Sisi̱ si̱ naꞌnīj dacój re̱ꞌ, ni̱ si̱ gaꞌue ga̱huin re̱ꞌ tsínj gui̱nicaj dugüiꞌ ngāj mánj. ―Daj gataj Jesús.
9 Ngaa ni̱:
―Sé urin dacō na̱ꞌninꞌ re̱ꞌ, sani̱ na̱ꞌninꞌ re̱ꞌ raꞌāj nga̱ chrāj nej. ―Daj gataj Pedro.
10 Ngaa ni̱ gataj Jesús:
―Ni̱ sisi̱ da guisíj gane néꞌ, ni̱ urin dacój néꞌ huin si naꞌninꞌ néꞌ mánj. Daj si hua sa̱ꞌ néꞌ. Ni̱ hua sa̱ꞌ niman án re̱ꞌ. Sani̱ sé si hua sa̱ꞌ niman daranꞌ ni é re̱ꞌ mánj. ―Daj gataj Jesús.
11 Ni̱ hua niꞌi Jesús u̱n tsínj huin si na̱gaꞌuiꞌ sij raꞌa ni tsínj nicaj sun. Xiꞌí daj gataj Jesús: “Nun hua sa̱ꞌ niman daranꞌ ni é re̱ꞌ.” Daj gataj Jesús.
12 Ngaa guisíj naꞌninꞌ Jesús dacój ni tsínj nicoꞌ sij, ni̱ nanun sij si-gató sij. Ni̱ ganꞌanj ga̱ne ru̱huaꞌ yún sij rian mesa. Ni̱ gataj sij gunun ni síꞌ:
―Niꞌi a ni é re̱ꞌ u̱n xiꞌí guiꞌyā daj nga̱ ni é re̱ꞌ níꞌ. 13 Duguꞌna̱j ni é re̱ꞌ Maestro manꞌānj. Ni̱ ataj ni é re̱ꞌ sisi̱ Señor huīnj. Ni̱ duguꞌna̱j aꞌmi a ni é re̱ꞌ xa̱ngaꞌ aj. 14 Ngaa ni̱ huīnj Maestro nga̱ Señor rian án re̱ꞌ. Sani̱ naꞌnīj dacój ni é re̱ꞌ. Ni̱ xiꞌí daj hua nia̱n si na̱ꞌninꞌ a ni é re̱ꞌ dacój dugüiꞌ ni é re̱ꞌ aj. 15 Ni̱ hué daj huin ꞌngo̱ daꞌngaꞌ digyānj rian án re̱ꞌ sisi̱ gui̱ꞌyaj ni é re̱ꞌ da̱j rúnꞌ guiꞌyā. 16 Xa̱ngaꞌ atā gu̱nun a ni é re̱ꞌ sisi̱ nitaj si huin achij ꞌngo̱ moso rian si-xuruꞌue sij. Ni̱ nitaj si huin achij tsínj ganꞌanj sun rian tsínj gaꞌníj ga̱nꞌanj sij. 17 Ni̱ hua gunun a ni é re̱ꞌ ni nuguanꞌ nan. Ngaa ni̱ sisi̱ gui̱ꞌyaj á re̱ꞌ ni nuguanꞌ nan, ni̱ ga̱huin ꞌueé rian án re̱ꞌ aj. 18 Nitaj si aꞌmī xiꞌí daranꞌ ni é re̱ꞌ mánj. Daj si niꞌīnj u̱n si huin ganacuīj. Sani̱ hua nia̱n ga̱huin yya da̱j rúnꞌ gataj rian si-nu̱guanꞌ Yanꞌanj: “Tsínj xa chrachrúnj ngāj, ni̱ nanica̱j sij gununꞌ sij ngāj.” Hué daj gataj rian si-nu̱guanꞌ Yanꞌanj.
19 ’Asi̱j yya̱j atā gu̱nun a ni é re̱ꞌ ngaa achin ga̱huin nuguanꞌ daj. Ngaa ni̱ gu̱xuman ruhua á re̱ꞌ sisi̱ huēj huin Cristo ngaa gui̱niꞌi a ni é re̱ꞌ si gui̱ranꞌānj. 20 Xa̱ngaꞌ atā rian án re̱ꞌ sisi̱ tsínj na̱huin raꞌa ꞌngo̱ tsínj gaꞌnī ga̱nꞌanj, ni̱ na̱huin raꞌa sij manꞌānj nej. Ni̱ tsínj na̱huin raꞌa manꞌānj, ni̱ na̱huin raꞌa sij si gaꞌníj ga̱ꞌnāj aj. ―Daj gataj Jesús.
Jesús anuncia la traición de Judas
21 Ngaa guisíj gataj Jesús nuguanꞌ daj, ni̱ ni̱nꞌ ruhua ganani ruhua sij. Ni̱ gataj sij gunun ni síꞌ:
―Xa̱ngaꞌ atā gu̱nun a ni é re̱ꞌ sisi̱ ꞌngo̱ ni é re̱ꞌ huin si na̱gaꞌuiꞌ manꞌānj raꞌa ni tsínj ga̱ꞌnaꞌ gui̱daꞌa yūnj. ―Daj gataj Jesús.
22 Ngaa ni̱ gaxi̱ꞌi ni tsínj nicoꞌ sij niꞌyaj ni síꞌ rian go̱ꞌngo dugüiꞌ ni síꞌ. Daj si nun riꞌ ruhua ni sij u̱n tsínj xi̱ꞌi gaꞌmi Jesús. 23 Ni̱ ꞌi̱ ruhua Jesús niꞌyaj sij ꞌngo̱ tsínj nicoꞌ sij. Ni̱ nne tsínj daj xiꞌníj Jesús. 24 Ngaa ni̱ digyán raꞌa Simón Pedro tsínj daj sisi̱ na̱chinꞌ snanꞌanj síꞌ u̱n tsínj rian aꞌmi Jesús. 25 Ngaa ni̱ ngaj síꞌ rian xiꞌyanj Jesús nachinꞌ snanꞌanj síꞌ Jesús. Ni̱ gataj síꞌ:
―Señor, u̱n tsínj huin únj. ―Daj gataj síꞌ.
26 Ngaa ni̱ gataj Jesús:
―Jniꞌyā do̱j chrachrúnj ga̱ꞌuij. Ni̱ hué tsínj rian ga̱ꞌuīj daj, hué sij huin nánj. ―Daj gataj Jesús.
Hué dan ni̱ jniꞌyaj Jesús do̱j chrachrúnj. Ni̱ gaꞌuiꞌ sij rian tsínj gu̱ꞌnaj Judas daꞌníj Simón Iscariote. 27 Ni̱ ngaa guisíj guidaꞌa Judas chrachrúnj daj, ni̱ gatúj sichre Satanás chruhua niman sij. Ngaa ni̱:
―Ráꞌyanj gui̱ꞌyáj re̱ꞌ si huin ruhuá re̱ꞌ gui̱ꞌyáj re̱ꞌ nánj. ―Gataj Jesús gunun Judas.
28 Sani̱ ni a̱ ꞌngo̱ ni tsínj nne rian mesa daj nun guiniꞌi u̱n sin gataj Jesús nuguanꞌ daj rian Judas. 29 Ni̱ Judas huin tsínj nicaj si-sa̱nꞌanj ni sij. Ngaa ni̱ gani ruhua go̱ꞌngo ni sij sisi̱ huin ruhua Jesús sisi̱ gui̱ran Judas ni rasu̱n gui̱riꞌ ni sij rian ga̱huin guiꞌyanj, asi̱ ga̱ꞌuiꞌ síꞌ do̱j rian ni ngüi̱ niqui.
30 Ngaa guisíj guidaꞌa Judas chrachrúnj daj, ni̱ gahui sij xe̱ꞌ hua ni̱ ganꞌanj sij. 31 Ngaa guisíj ganꞌanj Judas, ni̱ gataj Jesús gunun ango ni síꞌ:
―Yya̱j ni̱ gui̱niꞌi ni ngüi̱ sisi̱ sa̱ꞌ ni̱nꞌ ruhua ga̱nahuīnj huīnj daꞌníj ni ngüi̱. Ni̱ xiꞌí daj gui̱niꞌi ni ngüi̱ sisi̱ sa̱ꞌ ni̱nꞌ ruhua huin Yanꞌanj. 32 Ni̱ sisi̱ gui̱niꞌi ni ngüi̱ sisi̱ sa̱ꞌ ni̱nꞌ ruhua huin Yanꞌanj, gui̱ꞌyā, ni̱ hué daj gui̱niꞌi ni ngüi̱ sisi̱ sa̱ꞌ ni̱nꞌ ruhua huin manꞌānj, gui̱ꞌyaj ráꞌyanj Yanꞌanj nej. 33 Rúnꞌ huin daꞌnī huin a ni é re̱ꞌ riānj. Ni̱ yya̱j ni̱ do̱j ga̱nēj nga̱ á re̱ꞌ. Ni̱ na̱noꞌ a ni é re̱ꞌ yūnj. Ni̱ da̱j rúnꞌ gatā gunun ni tsínj israelita, ni̱ daꞌngaꞌ daj atā rian án re̱ꞌ yya̱j sisi̱ si̱ gaꞌue ga̱nꞌanj án re̱ꞌ rian ga̱nꞌān mánj. 34 Ni̱ aꞌnīj sun rian án re̱ꞌ huin ꞌngo̱ nuguanꞌ na̱ca sisi̱ ga̱huin ꞌi̱ ruhua á re̱ꞌ ni̱ꞌyaj á re̱ꞌ dugüiꞌ a ni é re̱ꞌ. Ni̱ da̱j rúnꞌ ꞌi̱ ruhuāj niꞌyā ni é re̱ꞌ, ni̱ daꞌngaꞌ daj gui̱ꞌyaj a ni é re̱ꞌ nga̱ dugüiꞌ a ni é re̱ꞌ aj. 35 Sisi̱ ꞌi̱ ruhua ni du̱güiꞌ ni manꞌan án re̱ꞌ, ngaa ni̱ gui̱niꞌi daranꞌ ni ngüi̱ sisi̱ hué ni é re̱ꞌ huin ni tsínj nicoꞌ manꞌānj. ―Daj gataj Jesús.
Jesús anuncia la negación de Pedro
36 Ngaa ni̱ nachínj snanꞌanj Simón Pedro Jesús. Ni̱ gataj sij:
―Señor, ni̱ a ga̱nꞌanj re̱ꞌ únj. ―Gataj Pedro.
Ngaa ni̱:
―Rian ga̱nꞌān ni̱ si̱ gahuin nucuáj re̱ꞌ ga̱nꞌanj re̱ꞌ ngāj mánj. Sani̱ da ru̱cu ni̱ ga̱ꞌue gui̱nicoꞌ re̱ꞌ manꞌānj. ―Daj gataj Jesús.
37 Ngaa ni̱ gataj Pedro:
―Señor, u̱n sin huin ni̱ si̱ gahuin nucuā gui̱nicōj acuanꞌ so̱ꞌ únj. Hua ni̱ca ruhuāj ga̱huīj xiꞌí re̱ꞌ aj. ―Gataj Pedro gunun Jesús.
38 Ngaa ni̱ gataj Jesús:
―Hua ni̱ca xa̱ngaꞌ ruhuá re̱ꞌ ga̱huiꞌ re̱ꞌ xiꞌīj níꞌ. Xa̱ngaꞌ atā gu̱nun re̱ꞌ: Asi̱j nun ga̱guaj doꞌloj duꞌua xúꞌ, ni̱ ga̱taj re̱ꞌ hua̱ꞌnij sisi̱ nun niꞌí re̱ꞌ manꞌānj. ―Daj gataj Jesús gunun Pedro.

- San Juan
- <
- 13
- >

© 2019 WBT