- Apocalipsis
- <
- 19
- >

19
Alabanzas en el cielo
1 Ngaa guisíj ni̱ gunūnj ꞌngo̱ nane̱ nucuaj gaꞌmi nico ni̱nꞌ ruhua ni ngüi̱ xataꞌ. Ni̱ gataj ni sij:
Aleluya. Danꞌanj néꞌ huin si nacaj néꞌ.
Ni̱ ruhuaj si gui̱nun yanꞌanj néꞌ rian Yanꞌanj.
Ni̱ ruhuaj si ga̱ꞌmi sa̱ꞌ néꞌ rian Yanꞌanj.
Ni̱ ni̱nꞌ ruhua nicaj Danꞌanj néꞌ fuerza.
2 Daj si urin nuguanꞌ xa̱ngaꞌ nga̱ urin nuguanꞌ ni̱ca aꞌmi Yanꞌanj ngaa na̱guiꞌyaj yya si-ga̱quinꞌ ni ngüi̱.
Ni̱ guiꞌyaj Yanꞌanj castigo yunꞌunj xa̱na huin achij guiꞌyaj squi̱raꞌ daj.
Daj si gahuin quij ni ngüi̱ ma̱n chruhua xungüi̱, guiꞌyaj unj nga̱ chrej quij digyán unj rian ni sij.
Ni̱ guiꞌyaj Yanꞌanj castigo yunꞌunj xa̱na daj xiꞌí si dagahuiꞌ unj ni ngüi̱ nicoꞌ Yanꞌanj.
Daj gataj ni ngüi̱ daj.
3 Ngaa ni̱ gataj ru̱huaꞌ yún ni sij:
―Aleluya. Ni̱ganj ahui gatseꞌ xumanꞌ daj huin yunꞌunj xa̱na guiꞌyaj squi̱raꞌ. ―Daj gataj ni sij.
4 Ngaa ni̱ ganiquinꞌ ráj da̱coj ico̱ ga̱nꞌanj ni tsínj huin achij rian yoꞌój nga̱ ga̱nꞌanj ni xucu hua ni̱ꞌnaꞌ. Ni̱ gaꞌmi sa̱ꞌ ni sij rian Yanꞌanj nne rian chrun xila sa̱ꞌ. Ni̱ gataj ni sij:
―Amén. Aleluya. ―Daj gataj ni sij.
5 Ngaa ni̱ gunūnj gaꞌmi ꞌngo̱ nane̱ rian nne chrun xila sa̱ꞌ daj. Ni̱ gataj nane̱ daj:
Ga̱ꞌmi sa̱ꞌ á re̱ꞌ rian Danꞌanj néꞌ huin ín re̱ꞌ tsínj ꞌyaj sun rian Yanꞌanj.
Ni̱ nu̱n yanꞌanj án re̱ꞌ rian Yanꞌanj nej.
Ni̱ nitaj si ga̱huin sisi̱ huin achij ni é re̱ꞌ, asi̱ nitaj si huin achij ni é re̱ꞌ.
Daj gataj nane̱ daj.
6 Ngaa ni̱ da̱j rúnꞌ huin ngaa aꞌmi gaꞌi̱ ni̱nꞌ ruhua ni ngüi̱, ni̱ hué daj gunūnj. Ni̱ da̱j rúnꞌ huin rian nicoꞌ nico nnee rian huej, ni̱ hué daj gahuin gari̱n gunūnj. Ni̱ da̱j rúnꞌ huin ngaa ducu gaguáj duꞌui, ni̱ hué daj gahuin gari̱n gunūnj nej. Ni̱ gataj ni ngüi̱ daj:
Aleluya.
Daj si nucuaj ni̱nꞌ ruhua Señor huin Danꞌanj néꞌ.
Ni̱ nicaj sun Señor rian daranꞌanj.
7 Hué dan ni̱ ga̱huin nia̱ꞌ ruhua néꞌ.
Ni̱ ga̱ꞌmi sa̱ꞌ néꞌ rian Señor huin Yanꞌanj.
Daj si ꞌna̱ꞌ gui̱sij hora ga̱huin guiꞌyanj xa̱caj xachij ꞌni̱j yunꞌunj xa̱na ga̱huin nica̱ sij.
8 Ni̱ gaꞌuiꞌ Yanꞌanj sisi̱ gu̱nun unj atsij duꞌue huin lino sa̱ꞌ.
Ni̱ ran rian atsij sa̱ꞌ daj.
Ni̱ atsij duꞌue daj huin si sa̱ꞌ guiꞌyaj ni ngüi̱ hua sa̱ꞌ rian Yanꞌanj.
Daj gataj ni sij.
La cena de las bodas del Cordero
9 Ngaa ni̱ gataj ángel daj gunūnj:
―Ga̱run re̱ꞌ nuguanꞌ nan rian yanj: “Hua ꞌueé rian ni ngüi̱ ga̱quinj Yanꞌanj ga̱nꞌanj rian ga̱huin guiꞌyanj na̱raꞌa xachij ꞌni̱j.” Hué daj ga̱run re̱ꞌ. ―Gataj ángel daj.
Ni̱ gataj ru̱huaꞌ yún ángel daj:
―Nan huin nuguanꞌ xa̱ngaꞌ ꞌna̱ꞌ rian manꞌan Yanꞌanj. ―Daj gataj ángel daj gunūnj.
10 Ngaa ni̱ ganiquinꞌ ráj dacō rian ángel sisi̱ gui̱nun yanꞌān ángel daj. Sani̱ gataj ángel daj gunūnj:
―Si̱ guiꞌyáj re̱ꞌ da mánj. Daj si huēj ꞌyaj sun rian Yanꞌanj nga̱ re̱ꞌ nga̱ ni jnánj re̱ꞌ huin ni sij ni tsínj hua ni̱ca ruhua nga̱ nuguanꞌ gaꞌmi Jesús. Gui̱nicóꞌ re̱ꞌ urin Yanꞌanj xa̱ngaꞌ. Daj si ni nuguanꞌ gaꞌmi Jesús huin ni nuguanꞌ gunun ni tsínj gaꞌmi si-nu̱guanꞌ Yanꞌanj. ―Daj gataj ángel daj.
El jinete del caballo blanco
11 Ngaa ni̱ guiniꞌīnj sisi̱ naxiꞌnij xataꞌ. Ni̱ gurugüiꞌ ꞌngo̱ guayo ga̱tsi. Ni̱ tsínj ta̱j guayo daj gu̱ꞌnaj síꞌ tsínj hua ni̱ca ruhua. Ni̱ hué daj gu̱ꞌnaj síꞌ tsínj xa̱ngaꞌ nej. Ni̱ ꞌyaj ni̱ca sij ngaa ꞌyaj yya sij si-ga̱quinꞌ ni ngüi̱. Ni̱ ꞌyaj ni̱ca sij ngaa ununꞌ sij nej. 12 Ni̱ da̱j rúnꞌ xigui̱n yanꞌa̱n, ni̱ hué daj xigui̱n rundij rian sij. Ni̱ nu̱n chra̱ sij gaꞌi̱ corona. Ni̱ hua ni̱ca si-xugüi sij chra̱ sij. Sani̱ urin manꞌan sij niꞌi da̱j gu̱ꞌnaj sij. 13 Ni̱ nu̱n sij ꞌngo̱ atsij gane tun. Ni̱ si-xugüi sij huin: SI-NUGUANꞌ YANꞌANJ. 14 Ni̱ nicoꞌ ni snado mán xataꞌ ru̱cu sij. Ni̱ nu̱n ni síꞌ atsij ga̱tsi hua sa̱ꞌ gu̱ꞌnaj lino. Ni̱ ta̱j ni síꞌ guayo ga̱tsi nicoꞌ ni síꞌ rucú sij. 15 Ni̱ nu̱n ꞌngo̱ espada hua̱ chruhua duꞌua sij. Ni̱ gui̱ranꞌ xi̱ꞌi ni ngüi̱ ma̱n chruhua ni xungüi̱, gui̱ꞌyaj sij nga̱ espada daj. Ni̱ gui̱nicaj sun sij nga̱ chrun niꞌí huin gagaꞌ hierro. Ni̱ da̱j rúnꞌ ꞌyaj ꞌngo̱ tsínj ngaa rún sij uva sisi̱ da̱gamanꞌ nnee uva daj, ni̱ hué daj gui̱ꞌyaj sij castigo ni ngüi̱ ngaa na̱guiꞌyaj yya sij si-ga̱quinꞌ ni ngüi̱. Daj si ni̱nꞌ ruhua gaꞌman ruhua Yanꞌanj nga̱ xiꞌí si-ga̱quinꞌ ni sij. Ni̱ Yanꞌanj huin nucuaj ni̱nꞌ ruhua. 16 Ni̱ nu̱n si-xugüi sij rian si-ganꞌ sij nga̱ rian daꞌma̱n sij. Ni̱ si-xugüi sij huin: REY RIAN NI REY NGA̱ SENOR RIAN NI SENOR.
17 Ngaa ni̱ guiniꞌīnj ꞌngo̱ ángel niquinꞌ dani rian güi. Ni̱ gaguáj nucuaj ángel daj. Ni̱ gataj ángel rian daranꞌ xataj huéj xataꞌ:
―Na̱huin yuꞌ ni é re̱ꞌ xa̱ nico ni é re̱ꞌ rian ga̱huin guiꞌyanj gui̱ꞌyaj Yanꞌanj. 18 Ngaa ni̱ xa̱ ni é re̱ꞌ si-nnee̱ ni rey nga̱ si-nnee̱ ni capitán nej, si-nnee̱ ni tsínj nucuaj nga̱ si-nnee̱ ni guayo nej, si-nnee̱ ni tsínj ta̱j guayo nga̱ si-nnee̱ daranꞌ ni tsínj nun ꞌyaj sun yu̱n rian xuruꞌue nga̱ ni tsínj ꞌyaj sun yu̱n rian xuruꞌue nej, ni tsínj huin achij nga̱ ni tsínj nitaj si huin achij nej. ―Daj gataj ángel daj.
19 Ngaa ni̱ guiniꞌīnj xucu huee daj nga̱ ni rey ma̱n chruhua xungüi̱ nga̱ ni snado nicoꞌ ni rey daj. Ni̱ nahuin yuꞌ ni sij sisi̱ gu̱nunꞌ ni sij nga̱ tsínj ta̱j guayo ga̱tsi daj nga̱ ni snado nicoꞌ rucú síꞌ. 20 Ni̱ guidaꞌa tsínj ta̱j guayo nga̱ si-snado sij xucu huee daj nga̱ tsínj gaꞌmi nuguanꞌ digyaꞌ yunꞌunj. Ni̱ hué síꞌ huin tsínj guiꞌyaj sun nico rian xucu huee daj. Ni̱ xiꞌí daj digyaꞌ yunꞌunj sij ni tsínj gaꞌuej ruhua gui̱nun si-daꞌngaꞌ xucu daj manꞌan ni síꞌ. Ni̱ guinun yanꞌanj ni síꞌ yanꞌanj guiꞌyaj raꞌa ni ngüi̱ huin ꞌngo̱ daꞌngaꞌ duꞌua xucu daj. Ni̱ hua ni̱ꞌnaꞌ xucu huee nga̱ tsínj digyaꞌ yunꞌunj daj dugüéj ni sij chruhua nnee yanꞌanj rian aca yanꞌa̱n nga̱ yoꞌój sufre. 21 Ni̱ espada nu̱n duꞌua tsínj ta̱j guayo ga̱tsi daj guiꞌyaj sisi̱ gahuiꞌ ni tsínj gunánj huin ni tsínj nicoꞌ ru̱cu nu̱ngüej síꞌ. Ni̱ guiriꞌ nico ni xataj xa xuj si-nnee̱ ni tsínj gahuiꞌ daj.

- Apocalipsis
- <
- 19
- >

© 2019 WBT